‘પૃથ્વી થિયેટર’ને કારણે નસિરુદ્દીન શાહથી મકરંદ દેશપાંડે સુધીની સેંકડો પ્રતિભાઓને તમે રંગમંચ પર લાઈવ જોતા થયા. ગુજરાતીમાં છેક ૧૯૮૦-૮૧ના જમાનામાં મહેન્દ્ર જોશીએ ‘ખેલૈયા’ કર્યું જેમાં પરેશ રાવળનો લીડ રોલ હતો, એ લાઈવ ગાતા પણ હતા એ મ્યુઝિકલમાં! રજત ધોળકિયાનું મ્યુઝિક અને ચન્દ્રકાન્ત શાહનાં ગીત તથા સ્ક્રિપ્ટ. ત્યારથી મનોજ શાહ સુધીના ટેલન્ટેડ નાટ્યકારોને લીધે ‘પૃથ્વી’ની ગુજરાતી દિશાને પણ નક્કર વળાંક મળ્યો. શફી ઈનામદાર, દિનેશ ઠાકુર, ‘ઈપ્ટા’નાં નાટકો હોય કે પછી અંગ્રેજી-મરાઠીમાં ભજવાતાં નાટકો. લાઈવ પિયાનો રિસાયટલ હોય, શાસ્ત્રીય સંગીત હોય, બાળનાટકો હોય, નાની મોટી શિબિરો, સેમિનારો તમે પૃથ્વી કૅફેના એક સ્ટૅન્ડ પરથી ‘આ મહિનાનું ટાઈમટેબલ’નું પતકડું ઉપાડીને વાંચો તો ખ્યાલ આવે કે ‘પૃથ્વી થિયેટર’ છેલ્લા લગભગ ચાર દાયકાથી કેટકેટલી નાટ્યલક્ષી પ્રવૃત્તિઓમાં ગળાડૂબ છે.